Ehdotus Euroopan parlamentin ja neuvoston päätökseksi saasteperäisten sairauksien vastaisen yhteisön toimintaohjelman 1999-2003 hyväksymisestä osana kansanterveyden alalla toteutettavia toimia /* KOM/97/0266 lopull. - COD 97/0153 */



Virallinen lehti nro C 214 , 16/07/1997 s. 0007



Ehdotus Euroopan parlamentin ja neuvoston päätökseksi saasteperäisten sairauksien vastaisen yhteisön toimintaohjelman 1999-2003 hyväksymisestä osana kansanterveyden alalla toteutettavia toimia (97/C 214/07) (ETA:n kannalta merkityksellinen teksti) KOM(97) 266 lopull. - 97/0153(COD) (Komission esittämä 4 päivänä kesäkuuta 1997) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 129 artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, ottavat huomioon alueiden komitean lausunnon, toimivat perustamissopimuksen 189 b artiklassa tarkoitettujen menetelmien mukaisesti sekä katsovat, että 1. saasteperäisten sairauksien merkitys kasvaa koko Euroopan yhteisössä, ja taudit aiheuttavat yleistä huolta; 2. perustamissopimuksen 3 artiklan o kohdan mukaisesti yhteisön toimintaan sisältyy myötävaikuttaminen terveydensuojelun korkean tason saavuttamiseen; 3. yhteisölle osoitetaan 129 artiklassa nimenomaisesti valta toimia tällä alalla rohkaisemalla jäsenvaltioiden välistä yhteistyötä sekä tarvittaessa tukemalla niiden toimintaa; edistämällä niiden politiikan ja ohjelmien yhteensovittamista sekä edistämällä yhteistyötä kolmansien maiden sekä kansanterveyden alalla toimivaltaisten kansainvälisten järjestöjen kanssa; yhteisön toiminta suuntautuu tautien ehkäisemiseen sekä terveysvalistukseen ja -kasvatukseen; 4. perustamissopimuksen 130 r artiklassa todetaan, että yhteisön ympäristöpolitiikalla myötävaikutetaan ihmisten terveyden suojeluun; 5. saasteperäisten sairauksien ehkäisemiseen on sisällyttävä ja -pitoisuuksiin sekä saastealtistuksen rajoittamiseen tähtäävien toimenpiteiden lisäksi väestöön suunattuja kansanterveyden alan toimia, joiden avulla ihmisten on mahdollista vähentää kohtaamaansa altistusta ja lieventää terveyteensä kohdistuvia haittavaikutuksia; lisäksi terveysvaikutuksia ja altistusta koskevia tietoja olisi kerättävä yhdessä ilmansaastepitoisuuksia koskevien tietojen kanssa; 6. neuvosto ja neuvostossa kokoontuneet jäsenvaltioiden terveysministerit kehottivat 11 päivänä marraskuuta 1991 (1) antamassaan päätöslauselmassa komissiota arvioimaan läheisessä yhteistyössä jäsenvaltioiden toimivaltaisten viranomaisten kanssa niitä jäsenvaltioissa, yhteisössä ja kansainvälisissä organisaatioissa käytettävissä olevia tietoja ja kokemuksia, jotka liittyvät terveyden ja ympäristön suhteeseen; 7. saasteperäiset sairaudet on määritelty osana kansanterveysalan toimia toteutettavan yhteisön toiminnan yhdeksi ensisijaiseksi alaksi (2); 8. päätöslauselmassaan A4-0311/95 (3) keskipitkän aikavälin sosiaalisesta toimintaohjelmasta 1995-1997 parlamentti pyysi komissiota esittämään asianmukaisin menettelyin saasteperäisiä sairauksia koskevan toimintaohjelman, johon viitattiin kansanterveyttä käsittelevässä komission puitetiedonannossa; 9. toissijaisuusperiaatteen mukaisesti yhteisö toteuttaa toimia aloilla, jotka eivät kuulu yhteisön yksinomaiseen toimivaltaan - esimerkiksi saasteperäisiin sairauksiin liittyvä toiminta -, ainoastaan mikäli ja siinä määrin kuin toimet niiden laajuuden tai vaikutusten takia voidaan toteuttaa paremmin yhteisön tasolla; 10. tässä ohjelmassa toteutettavaksi ehdotetut toimet tuottavat yhteisön tason lisäarvoa yhdistämällä kansallisella tasolla suhteellisen erillisinä jo toteutettavia toimia samoin kuin toisiaan täydentämällä; tästä saadaan koko yhteisön kannalta merkittäviä tuloksia, kun vahvistetaan yhteisön solidaarisuutta ja yhtenäisyyttä ja luodaan tarpeen mukaan parhaita käytäntöjä koskevia normeja ja standardeja; 11. on edistettävä yhteistyötä kansanterveyden alalla toimivaltaisten kansainvälisten järjestöjen sekä kolmansien maiden kanssa; 12. tukemalla saasteperäisiin sairauksiin, niiden ja saasteitten väliseen yhteyteen ja niiden ehkäisemiseen liittyvien tietojen ja tietämyksen kohentamista ja niitä koskevan tiedotuksen laajentamista, varmistamalla näihin seikkoihin liittyvien tietojen vertailtavuuden parantuminen sekä luomalla olemassa olevia yhteisön ohjelmia ja toimintaa täydentäviä toimia samalla välttäen tarpeetonta päällekkäisyyttä ohjelma myötävaikuttaa 129 artiklassa asetettujen tavoitteitten saavuttamiseen; 13. Euroopan parlamentti, neuvosto ja komissio sopivat 20 päivänä joulukuuta 1994 väliaikaisjärjestelystä, joka koskee perustamissopimuksen 189b artiklassa määrätyn menettelyn mukaisesti hyväksyttyjen toimien toteuttamista; 14. tällä päätöksellä asetetaan ohjelmalla rahoituspuitteet, jotka ovat samalla se Euroopan parlamentin, neuvoston ja komission 6 päivänä maaliskuuta 1995 antaman julistuksen 1 kohdassa tarkoitettu pääasiallinen viite, johon budjettivallan käyttäjä vuosittaisessa talousarviomenettelyssä tukeutuu; 15. yhteisön rahoitusnäkymät ovat voimassa vuoteen 1999 saakka, ja niitä on tarkistettava sen jälkeisen ajan osalta; 16. ohjelman neljää viimeistä toimintavuotta (2000-2003) koskevat rahoituspuitteet vahvistetaan, kunhan tulevat rahoitusnäkymät on määritetty; 17. ohjelman arvon ja vaikutusten lisäämiseksi siihen sisältyviä toimia on arvioitava jatkuvasti ja kiinnitettävä erityistä huomiota niiden tehokkuuteen ja asetettujen tavoitteitten saavuttamiseen siten, että toimiin tehdään tarvittaessa asianmukaisia muutoksia, ja että 18. tämän ohjelman kestoajan on oltava viisi vuotta, jotta toimien toteuttamiseen on riittävästi aikaa ja asetetut tavoitteet voidaan saavuttaa, OVAT PÄÄTTÄNEET SEURAAVAA: 1 artikla Ohjelman hyväksyminen 1. Ympäristön saastumisesta aiheutuvien tai pahenevien sairauksien vastaista yhteisön toimintaa koskeva ohjelma, jäljempänä "tämä ohjelma", hyväksytään 1 päivän tammikuuta 1999 ja 31 päivän joulukuuta 2003 väliselle ajalle toteutettavaksi osana kansanterveysalan toimia. 2. Tämän ohjelman tavoitteena on myötävaikuttaa korkeatasoisen terveydensuojelun varmistamiseen saasteperäisten sairauksien osalta parantamalla niihin liittyviä terveysriskejä ja riskien arviointia koskevaa tietoa ja tietämystä erityisesti astman ja muiden hengitysteiden sairauksien sekä allergioiden osalta. 3. Tämän ohjelman yhteydessä toteutettavat toimet ja niiden erityiset tavoitteet esitetään tämän päätöksen liitteessä seuraavien otsakkeitten alla: 1. Saasteperäisiin sairauksiin liittyvien tietojen kohentamiseen tähtäävät toimet, 2. Saasteperäisiin sairauksiin liittyvien riskien hahmottaminen ja hallinta, 3. Hengitysteiden sairaudet ja allergiat. 2 artikla Toteuttaminen 1. Komissio varmistaa liitteessä esitettyjen toimien toteuttamisen läheisessä yhteydessä jäsenvaltioiden kanssa. 2. Komissio toimii yhteistyössä saasteperäisten sairauksien alalla aktiivisesti toimivien laitosten ja järjestöjen kanssa. 3 artikla Talousarvio 1. Tämän ohjelman toteuttamiseen myönnettävät rahoituspuitteet vuodeksi 1999 vahvistetaan nykyisten rahoitusnäkymien rajoissa 1,3 miljoonaksi ecuksi. Ohjelman neljän viimeisen vuoden (2000-2003) osalta rahoituspuitteet vahvistetaan yksityiskohtaisesti, kunhan tulevat rahoitusnäkymät on määritetty. 2. Budjettivallan käyttäjä hyväksyy vuosittaiset määrärahat rahoitusnäkymien rajoissa. 4 artikla Johdonmukaisuus ja täydentävyys Komissio huolehtii siitä, että tämän ja muiden asiaan liittyvien yhteisön ohjelmien yhteydessä toteutettavat yhteisön toimet ovat keskenään johdonmukaisia ja toisiaan täydentäviä. 5 artikla Komitea 1. Komissiota avustaa tämän toimintasuunnitelman täytäntöönpanossa neuvoa-antava komitea, jäljempänä "komitea", joka muodostuu jäsenvaltioiden edustajista ja jonka puheenjohtajana toimii komission edustaja. 2. Komission edustaja toimittaa komitealle toteutettaviksi aiottuja toimia koskevat luonnokset, joissa esitetään erityisesti a) tämän ohjelman yhteydessä toteutettavien hankkeitten valinnassa ja rahoituksessa käytettävät perusteet ja menetelmät, b) arviointimenetelmä. Komitea antaa luonnoksesta lausunnon määräajassa, jonka puheenjohtaja voi asettaa asian kiireellisyyden mukaan tarvittaessa äänestysmenettelyä käyttäen. Lausunto merkitään pöytäkirjaan; lisäksi kullakin jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava komitean lausunto huomioon. Sen on ilmoitettava komitealle, millä tavoin lausunto on otettu huomioon. 3. Komission edustaja tiedottaa komitealle säännöllisesti komission ehdotuksista tai yhteisön aloitteista ja tämän ohjelman tavoitteitten saavuttamiseen liittyvien muiden alojen ohjelmien toteuttamisesta. 6 artikla Kansainvälinen yhteistyö 1. Tätä ohjelmaa toteutettaessa edistetään yhteistyötä kolmansien maiden sekä kansanterveyden alalla toimivaltaisten kansainvälisten järjestöjen kanssa. 2. Tähän ohjelmaan voivat osallistua Keski- ja Itä-Euroopan assosioituneet maat (KIE-maat) yhteisön ohjelmiin osallistumista koskevissa assosiointisopimuksissa tai niihin liittyvissä lisäpöytäkirjoissa vahvistettujen edellytysten mukaisesti. Kypros ja Malta voivat osallistua tähän ohjelmaan ylimääräisten määrärahojen perusteella ja samojen sääntöjen mukaisesti, joita sovelletaan EFTA-maihin; sovellettavista menettelyistä sovitaan kyseisten maitten kanssa. 7 artikla Seuranta ja arviointi 1. Tätä päätöstä täytäntöönpantaessa komissio varmistaa tarpeellisin toimenpitein ohjelmanseurannan ja jatkuvan arvioinnin ottaen huomioon päätöksen 1 artiklassa ja liitteessä tarkoitetut yleiset ja yksittäiset tavoitteet. 2. Ohjelman kolmantena toimintavuotena komissio antaa Euroopan parlamentille ja neuvostolle arviointikertomuksen. 3. Komissio toimittaa Euroopan parlamentille ja neuvostolle loppukertomuksen ohjelman päätyttyä. 4. Komissio sisällyttää näihin kahteen kertomuksen tiedot eri toiminta-aloille myönnetystä yhteisön rahoituksesta sekä toimien täydentävyydestä 4 artiklassa tarkoitettujen muiden toimien suhteen samoin kuin arviointien tulokset. Kertomukset toimitetaan myös talous- ja sosiaalikomitealle ja alueiden komitealle. (1) EYVL N:o C 304, 23.11.1991, s. 5. (2) KOM(93) 559 lopull. (3) EYVL N:o C 32, 5.2.1996, s. 15. LIITE TAVOITTEET JA TOIMET I. SAASTEPERÄISIIN SAIRAUKSIIN LIITTYVIEN TIETOJEN KOHENTAMISEEN TÄHTÄÄVÄT TOIMET Tavoite: toiminta paremman tietämyksen saavuttamiseksi saasteiden osuudesta sairauksien aiheuttamisessa ja pahenemisessa Euroopan yhteisössä sekä torjuntatoimien perusteista ja tehosta 1. Asetetaan tärkeysjärjestys käytettäväksi määritettäessä niitä sairauksia, joiden yhteydessä yksittäisillä saasteilla arvellaan olevan osuutta, vertaillaan sairauksien levinneisyyttä ja/tai esiintymistä samoin kuin niiden suhdetta ympäristötekijöihin eri puolilla Euroopan yhteisöä, tutkitaan tietojen laatua ja määritetään tiedolliset aukkokohdat, analysoidaan ja tarkistetaan näiden saasteiden toksikologiasta tällä hetkellä käytettävissä olevia tietoja ja määritetään tiedoissa olevat aukot. Vertaillaan näitä tietoja samoin kuin keruumenetelmiä ja käytettyjä määritelmiä ja kriteerejä samoin kuin tietojen käyttötapaa analyysissa, toteutettavien toimien valinnassa ja yleisölle suunnatussa tiedottamisessa. 2. Pyritään parantamaan torjuntatoimissa käytettyjen tietojen vertailtavuutta tukemalla saasteperäisiä sairauksia ja niiden ehkäisyä koskevien tietojen vaihtoa toimien tehokkuuden kustannus-hyötyanalyysi mukaan lukien. II. SAASTEPERÄISTEN SAIRAUKSIEN RISKIEN HAHMOTTAMINEN JA HALLINTA Tavoite: saasteperäisten sairauksien terveysriskeihin sekä riskien hahmottamiseen, arviointiin ja hallintaan liittyvän tiedon ja tietämyksen lisääminen 3. Tuetaan toimia, joilla pyritään lisäämään yleisön tietämystä riskeistä sekä niiden arvioinnista ja hallinnasta. Edistetään toimia, jotka liittyvät saasteperäisten terveysriskien hahmottamiseen väestön keskuudessa. 4. Edistetään väestön ja mielipiteenmuokkaajien tietämystä saasteperäisten sairauksien terveysriskien arvioinnista parantaviin menetelmiin liittyviä toimia ja näitä koskevien tietojen vaihtoa. III. HENGITYSELINTEN SAIRAUDET JA ALLERGIAT Tavoite: näiden sairauksien torjumiseen ja vähentämiseen tähtäävien toimien tukeminen 5. Toimitaan väestölle ja erityisryhmille näitä sairauksia ja niihin vaikuttavia tekijöitä koskevan tiedon tarjoamisen hyväksi. Tuetaan menetelmien kehittämistä tiedotuskampanjoitten ja kampanjoitten välisten yhteyksien tehostamiseksi. Edistetään hengityselinten sairauksiin ja allergioihin liittyvien itsehoito- ja tukiryhmien toimintaa. 6. Toimitaan näiden sairauksien vastaisten koulutusaloitteiden vertailun hyväksi siten, että edistetään parhaita käytäntöjä. Arvioidaan uudelleen toteutettujen torjuntatoimien tehokkuutta muun muassa kustannus-hyötyanalyysin avulla.